**Apstiprināti**

ar Balvu novada Domes

2020.gada 25.jūnija

lēmumu (sēdes prot. Nr.10, 2.§)

2020.gada 25.jūnijā Balvos

 **Mākslas izstādes-konkursa “Mana Ziemeļlatgale”**

**NOLIKUMS**

*Izdoti saskaņā ar likuma „Par pašvaldībām”*

*41.panta pirmā daļas 2.punktu*

1. **Vispārīgie jautājumi**
	1. Nolikums nosaka kārtību, kādā mākslinieki var iesniegt savus darbus izstādei - konkursam “Mana Ziemeļlatgale” (tālāk tekstā – konkurss), ko rīko Balvu novada pašvaldības Balvu Novada muzejs.
	2. Konkursa mērķis ir veicināt ar Ziemeļlatgali saistīto mākslinieku radošo darbību un saglabāt nākamajām paaudzēm mūsdienu mākslas vērtības, iepērkot muzeja krājumam labākos konkursa darbus.
	3. Konkursa norises termiņi:

1.3.1. Darbu iesniegšana - no 2020.gada 1.oktobra līdz 2020.gada 1.decembrim

1.3.2. Darbu izvērtēšana – no 2020.gada 1.decembra līdz 2020.gada 15.decembrim.

1.3.3. Konkursa noslēguma pasākums un apbalvošana - 2020.gada decembrī (datums tiek precizēts un izziņots masu mēdijos)

1.3.4. Izstāde – no 2020.gada 15.decembra līdz 2021.gada 15.februārim.

1.4. Konkursa uzdevumi:

1.4.1.Veikt mākslinieku iesniegto darbu izvērtēšanu un atlasi izstādei muzejā;

1.4.2.Izvērtēt un ieteikt iepirkšanai Muzeja krājumā labākos darbus;

1.4.3. Papildināt muzeja krājumu ar labākajiem mūsdienu mākslinieku darbiem;

1.4.4. Iepērkot no autoriem Muzeja krājuma Mākslas kolekcijai labākos konkursa darbus, veicināt Ziemeļlatgales mākslinieku radošo darbību .

1.5. Izstādei - konkursam darbus iesniedz profesionāli mākslinieki, Latvijas Mākslinieku savienības biedri, pašdarbības mākslinieki, topošie mākslinieki – mākslas profila augstskolu studenti.

1. **Konkursa norise.**

2.1. Konkursā piedalās visi izstādei iesniegtie mākslinieku darbi. Katrs mākslinieks iesniedz ne vairāk kā trīs atsevišķus darbus (eļļas, akrila, akvareļu, pasteļu vai citas tehnikas gleznas, estampus vai citas tehnikas grafikas darbus, tēlniecības darbus, mākslas keramikas darbus vai tekstildarbus) vai vienu mākslas darbu ciklu/grupu (triptihu, sēriju u.c.), ne vairāk kā vienu keramikas darbu grupu (līdz 8 priekšmetiem), ne vairāk kā vienu instalāciju vai vides objektu. Atlasi veic Balvu novada Muzeja krājuma komisija (tālāk – Komisija), kuras darbā piedalās Muzeja direktors un ir pieaicināti kompetenti pārstāvji no Latvijas Mākslinieku savienības, Latgales kultūrvēstures muzeja un Balvu novada pašvaldības.

2.2. Konkursā tiek vērtēti visi izstādē eksponētie mākslas darbi. Labākos izstādes darbus iepirkšanai Muzeja krājumā izvirza un novērtē Komisija, ņemot vērā katra darba mākslinieciskās kvalitātes un atbilstību Muzeja krājuma kolekcijai. Iepirkšanai izvirzītā darba autors var atteikties no darba iepirkšanas Muzeja krājumā par labu nākošajam Komisijas izvirzītajam izstādes darbam.

2.3. Topošie mākslinieki-studenti drīkst eksponēt tikai savus patstāvīgi radītos mākslas darbus. Mācību uzdevumi un diplomdarbi konkursā netiek pieņemti.

1. **Izstādes darbu noformēšanas un iesniegšanas kārtība**

3.1. Autors iesniedz atbilstoši noformētu un parakstītu mākslas darbu (autora vārds, uzvārds, darba nosaukums, izgatavošanas laiks, izpildījuma tehnika un materiāls, darba izmērs) ja nepieciešams, pievienojot darba eksponēšanas aprakstu vai izvietošanas kārtību.

3.2. Izstādes darbu pieņemšanas laiks ir no 2020.gada 1.oktobra līdz 2020.gada 1.decembra plkst.17:00. Par izstādei paredzēto darbu iesniegšanas laiku tiek izziņots sociālajos tīklos, Balvu novada mājas lapā un informatīvajā izdevumā “Balvu novada ziņas”. Darbi, kas iesniegti pēc šajā punktā minētā perioda beigām, netiek pieņemti.

3.3. Darbi izstādei-konkursam “Mana Ziemeļlatgale” tiek iesniegti Balvu Novada muzejā, Brīvības iela 46, Balvi, LV 4501. Darbus pieņem Muzeja darbinieks - par izstādes organizēšanu atbildīgā persona vai norīkotā persona.

1. **Izstādes darbu atlase, vērtēšana un iepirkšana**

4.1. Izstādes darbu atlases kārtā galvenais vērtēšanas kritērijs ir iesniegtā darba mākslinieciskā kvalitāte un atbilstība Muzeja misijai. Tiek vērtēts arī mākslas darba noformējums vai pasniegšanas veids. Darba atlase notiek, Komisijai vienojoties par katra iesniegtā darba atbilstību izstādei - konkursam. Strīdīgā situācijā notiek balsošana. Balsojumā tiek ņemts vērā profesionālu mākslinieku viedoklis.

4.2. Labāko darbu izvērtēšana un izvirzīšana iepirkšanai muzeja krājumā, lai papildinātu Mākslas kolekciju, notiek katram Komisijas pieaicinātajam loceklim izvirzot piecus mākslas darbus (vēlams dažādos mākslas veidos). Visu pieaicināto Komisijas locekļu izvirzītie darbi tiek fiksēti sarakstā un par katru tiek balsots. Iepirkšanai tiek izvirzīti visvairāk balsis ieguvušie darbi. Visi strīdīgie jautājumi tiek risināti atklāti balsojot.

4.3. Izstādes darbu iepirkšanas finansējuma avots ir Balvu Novada muzeja apmeklētāju ziedojumu fonds.

4.4. Darbu iepirkšanas procesu ar autoriem saskaņo un veic Komisija.

**V. Noslēguma jautājums**

 Šis nolikums stājas spēkā nākošā dienā pēc Balvu novada domes lēmuma, ar kuru tas apstiprināts, parakstīšanas.

Domes priekšsēdētāja vietniece A.Petrova